Majandusasjad arenesid aga omasoodu. 27. juulil pidi kirjastusühisus tasuma mõned tähtajalised vekslid. "Postimehe" aktsionärid õiendasid need isiklikust  rahakotist, sest sekvestri valitsus ei tohtinud seda teha (Eesti Riigiarhiiv, f 1627, nim 1, s/ü 195, lk 136). 29. juulil käisid Tallinnas Eenpalu juures kirjastusühisuse esindajad (J.Kriisa ja H.Sumberg), kes esitasid nii kirjastusühisuse juhatuse kui ka osanike palve, et sekvester tühistataks. Eenpalu vastas 3.augustil telefonogrammiga: senine asjade käik on kooskõlas seda põhjustanud motiividega ning ei kuulu isegi arutamisele, muutmisest rääkimata (Eesti Riigiarhiiv, f 1627, nim 1, s/ü 195, lk 137).